Broj: 711-I-1896-M-138/19-06-18

Zagreb, 30. listopada 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ivane Marković, gradonačelnice Grada Supetra,** za davanjem mišljenja Povjerenstva**,** na 67. sjednici održanoj dana 30. listopada 2019.g., daje sljedeće:

**MIŠLJENJE**

**U cilju učinkovitog očuvanja integriteta i vjerodostojnosti dužnosnice te povjerenja građana da položaj dužnosnice nije iskoristila radi ostvarivanja privatnih interesa članova obitelji, upućuje se dužnosnica Ivana Marković, gradonačelnica Grada Supetra, da se u cijelosti izuzme iz daljnjeg postupka predlaganja i donošenja Odluke o komunalnoj infrastrukturi grada Supetra i njezinom pravnom statusu, a vezano za utvrđivanje pravnog statusa zemljišne čestice broj ……. k.o. Supetar kao komunalne infrastrukture odnosno nerazvrstane ceste u vlasništvu Grada Supetra, s obzirom da istu česticu za prilaz nekretnini u svojem vlasništvu koriste roditelji dužnosnice, da za poduzimanje radnji iz svoje nadležnosti, vezanih za navedenu Odluku, ovlasti zamjenika gradonačelnice, kao i da o okolnosti da navedenu zemljišnu česticu njezini roditelji koriste kao pristupnu cestu svojoj nekretnini, obavijesti Gradsko vijeće Grada Supetra.**

Obrazloženje

Zahtjev za davanjem mišljenja Povjerenstva podnijela je dužnosnica Ivana Marković, gradonačelnica Grada Supetra. U knjigama ulazne pošte zahtjev je zaprimljen pod brojem 711-U-3421-M-138/19-01-4, dana 7. listopada 2019.g., povodom kojeg se vodi predmet broj: M-138/19. Na zahtjev Povjerenstva, dana 14. listopada 2019.g. dostavljena je dopuna zahtjeva dužnosnice za mišljenjem, zaprimljena pod brojem 711-U-3501-M-138/19-03-4. Na daljnji zahtjev Povjerenstva, dana 23. listopada 2019.g. dostavljena je dodatna dopuna zahtjeva dužnosnice za mišljenjem, zaprimljena pod brojem 711-U-3620-M-138/19-05-4.

Člankom 3. stavkom 1. točkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Ivana Marković obnaša dužnost gradonačelnice Grada Supetra u mandatu 2017-2021.g. Stoga je Ivana Marković, povodom obnašanja navedene dužnosti, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. Ukoliko je za utemeljeno mišljenje potrebno pribaviti daljnje podatke od dužnosnika ili drugih tijela javne vlasti, navedeni rok se produljuje.

Dužnosnica u predmetnom zahtjevu ukazuje da je odredbama članka 61. i 62. Zakona o komunalnom gospodarstvu („Narodne novine“ broj 68/18. i 110/18.) određen pravni status komunalne infrastrukture kao javnog dobra u općoj uporabi u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost. Ukazuje da sukladno navedenim zakonskim odredbama odluku o proglašenju komunalne infrastrukture javnim dobrom u općoj uporabi i odluku o ukidanju statusa javnog dobra u općoj uporabi komunalne infrastrukture donosi predstavničko tijelo jedinice lokalne samouprave te da ista odluka sadrži nalog nadležnom sudu za upis statusa javnog dobra u općoj uporabi u zemljišne knjige.

Nadalje, dužnosnica ukazuje i na odredbu članka 132. Zakona o komunalnom gospodarstvu, kojom je propisana procedura utvrđivanja i evidencije pravnog statusa komunalna infrastrukture izgrađene do dana stupanja na snagu toga Zakona koja nije evidentirana u katastru ili nije evidentirano njezino stvarno stanje pri čemu ističe potrebu izdavanja potvrde jedinice lokalne samouprave da se radi o komunalnoj infrastrukturi. Ističe da se, sukladno odredbama Zakona o komunalnom gospodarstvu, komunalna infrastruktura evidentira u katastru i upisuje u zemljišne knjige kao neotuđivo vlasništvo odnosno suvlasništvo jedinice lokalne samouprave na čijem se području nalazi, neovisno o postojanju upisa vlasništva i/ili drugih stvarnih prava treće osobe.

Dužnosnica navodi da su stručne službe Jedinstvenog upravnog odjela Grada Supetra napravile evidenciju komunalne infrastrukture te da su istu objavili kroz postupak javnog savjetovanja. Ističe da se na popisu nekretnina nalazi i nekretnina, koja u naravi, prema stavu stručnih službi JUO Grada Supetra, predstavlja pristupni put do nekretnine u vlasništvu članova

Obitelji dužnosnice, za sto su isti priskrbili odgovarajuće dokaze. Dužnosnica moli mišljenje Povjerenstva predstavlja li situaciju sukoba interesa ukoliko, kao gradonačelnica, predloži Odluku Gradskog vijeća Grada Supetra, u kojoj je utvrđen pravni status i čestice koja je u naravi komunalna infrastruktura po gore navedenom Zakonu.

Na poziv Povjerenstva, dužnosnica je u dopisima od 14. listopada 2019. i 23. listopada 2019.g. dostavila daljnje potrebne podatke i isprave. Dužnosnica je navela da je predmetna čestica koja u naravi predstavlja pristupni put o čijem statusu bi trebalo biti odlučeno predmetnom Odlukom Gradskog vijeća o komunalnoj infrastrukturi grada Supetra, čestica broj …….. k.o. Supetar, na kojoj je trenutno uknjiženo vlasništvo trećih osoba i to osoba koje su ujedno vlasnici nekretnine k.č.br. ……. k.o. Supetar, dok su njezini roditelji vlasnici nekretnine k.č.br. …… k.o. Supetar, pri čemu sporna čestica k.č.br. ….. k.o. Supetar služi kao pristupna cesta objema navedenim nekretninama.

Nadalje, dužnosnica ističe da u postupku utvrđivanja evidencije komunalne infrastrukture ni na koji način nisu utjecale osobe izvan Jedinstvenog upravnog odjela Grada Supetra, odnosno da je isti popis izrađen isključivo na temelju različitih evidencija JUO Grada odnosno po službenoj dužnosti, u smislu da nije izrađen na inicijativu pojedinih građana. Ističe da je nakon sastavljanja navedeni popis nekretnina, za koje je JUO Grada Supetra utvrdio da predstavlja komunalnu infrastrukturu, objavljen na službenim mrežnim stranicama te je proveden postupak javnog savjetovanja. Navodi da je među prigovorima upućenim u sklopu javnog savjetovanja bio i prigovor osoba uknjiženih kao vlasnici k.č.br. ….. k.o. Supetar te da su stručne službe odbile ovaj prigovor s obrazloženjem da navedena čestica predstavlja odvojak ulice Otona Postružnika i na kojoj je položena vodna i energetska infrastruktura, a koji je obrazloženje objavljeno u izvješću o provedenom savjetovanju sa zainteresiranom javnošću. Navodi se da će, kako bi se utvrdila eventualna obveza Grada Supetra, budući da se u naravi radi o nerazvrstanoj cesti, biti nužno izraditi elaborat izvedenog stanja nerazvrstane ceste, te da će se, ovisno o tome, sukladno odredbama Zakona o cestama, utvrditi eventualna obveza isplate novčane naknade vlasnicima prilaznog puta. Navodi se da nakon izglasavanja odluke od strane Gradskog vijeća slijedi postupak izrade elaborata te se isti upućuje prema službi katastra i zemljišnoknjižnog odjela nadležnog općinskog suda, radi postupanja po Zakonu.

Dužnosnica zaključuje da u predmetnom postupku kao gradonačelnica ne sudjeluje odnosno ne utječe na sadržaj predmetnih odluka, već je samo formalni podnositelj prijedloga odluke Gradskog vijeća, sukladno Zakonu. Ujedno ukazuje da ukoliko se za predmetnu nekretninu utvrdi status komunalne infrastrukture, tim njezini roditelji, kao vlasnici susjedne nekretnine ne stječu nikakvu osobnu korist, već se time osigurava prilazni put koji je potrebno osigurati svim kućanstvima na područja Grada Supetra pa tako i roditeljima dužnosnice.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Pritom se ističe da se sukladno članku 4. stavku 2. i 5. ZSSI-a, roditelji dužnosnice, kao članovi njezine obitelji, po samom zakonu smatraju s dužnosnicom interesno povezanim osobama.

Povjerenstvo ističe da je prilikom donošenja ovog mišljenja imalo u vidu relevantne odredbe Zakona o komunalnom gospodarstvu („Narodne novine“ broj 68/18. i 110/18.) te Zakona o cestama („Narodne novine“ broj 84/11., 22/13., 54/13., 148/13., 92/14.)

Sukladno članku 59. stavku 1. točki 1. Zakona o komunalnom gospodarstvu, nerazvrstane ceste spadaju u komunalnu infrastrukturu. Člankom 60. stavkom 1. Zakona o komunalnom gospodarstvu definirane su nerazvrstane ceste, u smislu toga Zakona, kao ceste koje se koriste za promet vozilima i koje svatko može slobodno koristiti na način i pod uvjetima određenim ovim Zakonom i drugim propisima, a koje nisu razvrstane kao javne ceste u smislu zakona kojim se uređuju ceste.

Ova definicija preuzeta je iz članka 98. stavka 1. Zakona o cestama, u kojem je propisana definicija nerazvrstane ceste, s time da se u 6 podstavaka navode vrste cesta koje se osobito smatraju nerazvrstanim cestama, pri čemu je podstavkom 5. toga stavka propisano da se nerazvrstanom cestama posebice smatraju i pristupne ceste do stambenih, poslovnih, gospodarskih i drugih građevina. Pritom, sukladno članku 100. Zakona o cestama, nerazvrstanu cestu čini cestovna građevina i građevna čestica, odnosno cestovno zemljište u površini koju čine površina zemljišta na kojoj je izgrađena cestovna građevina.

Nadalje, člankom 61. stavkom 1. Zakona o komunalnom gospodarstvu izričito je propisano da je komunalna infrastruktura javno dobro u općoj uporabi u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost. Stavkom 2. toga članka propisano je da komunalna infrastruktura može biti u pravnom prometu isključivo između jedinica lokalne samouprave i pravnih osoba koje obavljaju komunalne djelatnosti te druge osobe na toj infrastrukturi ne mogu stjecati stvarna prava, osim prava služnosti i prava građenja sukladno odluci predstavničkog tijela jedinice lokalne samouprave.

Sukladno stavku 4. toga članka Zakona o komunalnom gospodarstvu, komunalna infrastruktura stječe status javnog dobra u općoj uporabi danom njezine izgradnje, uređenja odnosno stupanja na snagu odluke o proglašenju javnog dobra u općoj uporabi.

Na temelju članka 62. stavka 1. Zakona o komunalnom gospodarstvu, odluku o proglašenju komunalne infrastrukture javnim dobrom u općoj uporabi i odluku o ukidanju statusa javnog dobra u općoj uporabi komunalne infrastrukture donosi predstavničko tijelo jedinice lokalne samouprave. Sukladno stavku 5. toga članka, odluka iz stavka 1. ovoga članka dostavlja se nadležnom sudu radi provedbe upisa statusa javnog dobra u općoj uporabi u zemljišnim knjigama.

Nadalje, Povjerenstvo je imalo na umu da je, na temelju članka 64. i 65. Zakona o komunalnom gospodarstvu, građenje i održavanje komunalne infrastrukture obveza jedinica lokalne samouprave te je ispunjavanje iste obveze od interesa je za Republiku Hrvatsku. Sukladno članku 63. toga Zakona, jedinica lokalne samouprave ustrojava i vodi evidenciju komunalne infrastrukture, a sukladno članku 131. toga Zakona, obveza je jedinica ustrojiti navedene evidencije u roku od godine dana od dana stupanja toga Zakona na snagu.

Nadalje, člankom 132. stavkom 1. Zakona o komunalnom gospodarstvu propisano je da se komunalna infrastruktura iz članka 59. stavka 1. toga Zakona, izgrađena do dana stupanja na snagu ovoga Zakona, koja nije evidentirana u katastru ili nije evidentirano njezino stvarno stanje, evidentira u katastru na temelju geodetskog elaborata izvedenog stanja komunalne infrastrukture, potvrde jedinice lokalne samouprave da se radi o komunalnoj infrastrukturi, a koje pribavlja i nadležnom tijelu za katastar dostavlja jedinica lokalne samouprave odnosno javni isporučitelj koji upravlja komunalnom infrastrukturom i rješenja nadležnog zemljišnoknjižnog suda o provedbi prijavnog lista u zemljišnu knjigu.

Na temelju odredbe stavka 3. toga članka, navedena komunalna infrastruktura iz stavka 1. toga članka evidentira se u katastru i upisuje u zemljišne knjige kao neotuđivo vlasništvo odnosno suvlasništvo jedinice lokalne samouprave na čijem se području nalazi i/ili javnog isporučitelja koji upravlja komunalnom infrastrukturom, neovisno o postojanju upisa vlasništva i/ili drugih stvarnih prava treće osobe.

Povjerenstvo je ujedno imalo na umu i odredbe Zakona o cestama kojima je propisan pravni status nerazvrstanih cesta.

Tako je, sukladno članku 101. stavku 1. i 2. Zakona o cestama, nerazvrstana cesta javno dobro u općoj uporabi u vlasništvu jedinice lokalne samouprave na čijem se području nalazi te se ista ne može otuđiti iz vlasništva jedinice lokalne samouprave niti se na njoj mogu stjecati stvarna prava, osim prava služnosti i prava građenja radi građenja građevina sukladno odluci izvršnog tijela jedinice lokalne samouprave, pod uvjetom da ne ometaju odvijanje prometa i održavanje nerazvrstane ceste.

Sukladno članku 102. Zakona o cestama, nerazvrstana cesta postaje javno dobro u općoj uporabi pravomoćnošću uporabne dozvole odnosno izdavanjem drugog akta na temelju kojeg je dopuštena uporaba građevine sukladno posebnom propisu.

Sukladno članku 105. stavku 1. Zakona o cestama, građenje, rekonstrukcija i održavanje nerazvrstane ceste od interesa je za Republiku Hrvatsku. Sukladno stavku 2. i 5. toga članka, na postupak izvlaštenja nekretnina radi građenja, rekonstrukcije i održavanja nerazvrstanih cesta primjenjuju se propisi o izvlaštenju, ako ovim Zakonom nije drukčije propisano, a vlasnik izvlaštene nekretnine radi građenja, rekonstrukcije i održavanja nerazvrstanih cesta ima pravo na novčanu naknadu sukladno zakonu kojim je uređeno izvlaštenje, a može mu se umjesto novčane naknade dati u vlasništvo druga odgovarajuća nekretnina u vlasništvu jedinice lokalne samouprave.

Ujedno, člankom 123. stavkom 1. Zakona o cestama propisano je da će se javne ceste izgrađene do dana stupanja na snagu ovoga Zakona, za koje je izrađena snimka izvedenog stanja i koje su evidentirane u katastru, upisati u zemljišne knjige kao javno dobro u općoj uporabi, kao neotuđivo vlasništvo Republike Hrvatske uz upis pravne osobe koja upravlja javnom cestom, bez obzira na postojeće upise u zemljišne knjige.

Povjerenstvo je izvršilo uvid u dokumentaciju koju je dužnosnica dostavila uz navedene dopune zahtjeva za mišljenjem te akte objavljene na službenim mrežnim stranicama Grada Supetra koja potvrđuju navode dužnosnice.

Utvrđeno je da je 31. srpnja 2019. donesen Zaključak gradonačelnice Grada Supetra KLASA: 363-01/19-01/15, URBROJ: 2104/01-02/1-19-7 kojim je određeno objavljivanje utvrđenog prijedloga Odluke o komunalnoj infrastrukturi grada Supetra i njezinom pravnom statusu na web stranici Grada Supetra u svrhu provedbe savjetovanja s javnošću u trajanju od 30 dana, sukladno članku 11. Zakona o pravu na pristup informacijama. Iz dostavljene preslike izvornika razvidno je da dužnosnica Ivana Marković nije osobno potpisnik ovog Zaključka, već je potpisnik druga ovlaštena osoba.

Nadalje, utvrđeno je da je Prijedlog Odluke o komunalnoj infrastrukturi grada Supetra i njezinom pravnom statusu objavljen na mrežnoj stranici Grada Supetra 2. kolovoza 2019. i to u više dokumenata: nacrt Odluke s obrazloženjem; poziv za javno savjetovanje; popisi nekretnina odnosno zemljišnih čestica evidentiranih kao komunalna infrastruktura u katastarskim općinama Supetar, Mirca, Splitska i Škrip, a nakon toga objavljeno je i Izvješće o provedenom savjetovanju sa zainteresiranom javnošću od 27. rujna 2019., sastavljeno od JUO Grada Supetra.

Iz navedenih dokumenata razvidno je da su nadležne službe Grada Supetra u evidenciji komunalne infrastrukture u sklopu predložene Odluke popisale ukupno 1637 zemljišnih čestica na području Grada Supetra, od kojih je jedna i sporna k.č.br. ……. k.o. Supetar, za koju je naznačeno da se radi o putu duljine 30 metara i površine 90 m2, na kojem je u zemljišnim knjigama upisano vlasništvo fizičkih osoba, a kojom upravlja Grad Supetar te da se nalazi u Ulici Otona Postružnika, a naznačena je i vrsta komunalne infrastrukture za istu česticu i to da se radi o nerazvrstanoj cesti asfaltnog i betonskog kolnika i javnom rasvjetom i vodovodom.

Nadalje, utvrđeno je da je u dopisu društva VODOVOD BRAČ d.o.o. broj: 01-0217/19 J.P. od 12. rujna 2019., upućenom JUO-u Grada Supetra, potvrđeno da se na k.č.br. …. k.o. Supetar – Ul. O. Postružnika, postoji vodoopskrbni cjevovod 5/4″. Ujedno, dopisom društva HEP-ODS d.o.o., DP Elektrodalmacija Split, broj: 401300416/10132/2019AD od 25. rujna 2019., upućenim JUO-u Grada Supetra, potvrđuje se da na k.č.br. ……… k.o. Supetar postoji 1kV elektroenergetska mreža.

Uvidom u z.k.ul. …. k.o. Supetar utvrđeno je da su kao vlasnici k.č.br. …….., u naravi put površine 90 m2, uknjižene četiri fizičke osobe, a koje su ujedno među uknjiženim suvlasnicima nekretnine k.č.br. ……., upisane u z.k.ul. ……. k.o. Supetar.

Nadalje, utvrđeno je da su iste osobe koje su uknjiženi kao vlasnici k.č.br. …….. k.o. Supetar 30. kolovoza 2019. JUO-u Grada Supetra podnijele prigovor na prijedlog Odluke o komunalnoj infrastrukturi grada Supetra, kojim osporavaju pravni status navedene čestice utvrđen u navedenom prijedlogu Odluke kao komunalne infrastrukture, tvrde da se radi o privatnim putu i da isti održavaju vlasnici i predlažu u tom dijelu izmjenu prijedloga odnosno izostavljanje predmetne zemljišne čestice s popisa.

Uvidom u objavljeno Izvješće o provedenom savjetovanju sa zainteresiranom javnošću, utvrđeno je da isto sadrži očitovanje na navedeni prigovor u kojem se navodi da je primjedba odbijena, da se u naravi se radi o odvojku ulice Otona Postružnika. Predlaže se izrada elaborata za upis navedene ceste kojim bi se utvrdilo točno razgraničenje, i eventualne obveze Grada Supetra, sukladno odredbama članka 132. Zakona o komunalnom gospodarstvu odnosno članka 123. Zakona o cestama.

Slijedom navedenog, Povjerenstvo zaključuje da se predmetni postupak evidencije i utvrđivanja pravnog statusa komunalne infrastrukture i posljedično regulacije prava vlasništva za sve zemljišne čestice iz predmetnog prijedloga Odluke i popisa sastavljenog od strane JUO Grada Supetra provodi po službenoj dužnosti, sukladno obvezi propisanoj odredbama Zakona o komunalnom gospodarstvu i Zakona o cestama, a ne radi ostvarenja nečijeg privatnog interesa. Uspostavljanje i regulacija pravnog statusa komunalne infrastrukture, pa tako i nerazvrstanih cesta po samom je zakonu interes Republike Hrvatske odnosno javni interes.

U konkretnom slučaju u odnosu na uspostavljanje takvog statusa za k.č.br. …… k.o. Supetar iz dostavljene dokumentacije proizlazi da postoji pravni interes trećih fizičkih osoba, u ovom trenutku uknjiženih vlasnika iste čestice, koji se suprotstavlja pravnom interesu Grada Supetra. Prema tome, imajući u vidu zakonom propisanu svrhu uspostavljanja pravnog statusa komunalne infrastrukture za nerazvrstane ceste odnosno u naravi prilazne puteve (slijepe ulice, odvojke i slično), ne može se smatrati da je uspostava toga statusa pa onda i obveze jedinice lokalne samouprave da održava istu nerazvrstanu cestu, prvenstveno privatni interes vlasnika nekretnina uz istu cestu (koji istu *de facto* najviše koriste), već interes svih građana Grada Supetra.

Povjerenstvo ističe da nije nadležno ispitivati zakonitost predmetnog postupka utvrđivanja pravnog statusa komunalne infrastrukture na području Grada Supetra pa tako niti ulaziti u ocjenu suprotstavljenih argumenata uknjiženih vlasnika k.č.br. ….. k.o. Supetar i službenika JUO Grada Supetra. Uknjiženi vlasnici svoj pravni interes mogu štititi kroz pravne lijekove predviđene u upravnom postupku i upravnom sporu i kroz parnični postupak vezano uz stvarna prava na nekretninama.

Povjerenstvo stoga zaključuje, tim više što dužnosnica kao gradonačelnica ne sudjeluje u razmatranju pravnog statusa konkretnih zemljišnih čestica, već je formalni predlagatelj Odluke o komunalnoj infrastrukturi grada Supetra na temelju evidencije i radnji provedenih od strane JUO Grada Supetra, da je predmetna čestica samo jedna od više od 1600 čestica, a prvenstveno imajući u vidu da se reguliranje pravnog statusa predmetnog prilaznog puta odnosno odvojka ulice u kojoj žive roditelji dužnosnice, ne može smatrati prvenstveno njihovim privatnim interesom, da dužnosnica donošenjem prijedloga navedene Odluke koju donosi Gradsko vijeće Grada Supetra, ne bi koristila položaj dužnosnika utjecajem na predstavničko tijelo radi probitka članova njene obitelji odnosno ne bi stavljala privatni interes ispred javnog.

Međutim, Povjerenstvo ukazuje da svi dužnosnici pa tako i dužnosnica Ivana Marković, mora voditi računa da u obnašanju javne dužnosti postupaju sukladno načelima savjesnosti, odgovornosti i nepristranosti te da čuvaju vlastitu vjerodostojnost i povjerenje građana, kako bi otklonili svaku sumnju da su obnašanje dužnosti iskoristili radi probitka osobe s kojom su povezani, sukladno propisanim obvezama iz članka 5. ZSSI-a.

U konkretnom slučaju moguće je da kod nekih građana, a pogotovo kod uknjiženih vlasnika predmetne pristupne ceste, nastane dojam da je dužnosnica prilikom podnošenja prijedloga Odluke, kojom se pored ostalog mijenja pravni status iste pristupne ceste, koju koriste i njeni roditelji, dužnosnica bila pristrana odnosno motivirana interesom njenih roditelja da neometano koriste predmetnu pristupnu cestu radi pristupa svojoj nekretnini.

U svrhu otklona opravdanosti nastanka opisanog dojma, odnosno učinkovitog očuvanja integriteta i vjerodostojnosti dužnosnice te povjerenja građana da položaj dužnosnice nije iskoristila radi ostvarivanja privatnih interesa članova obitelji, upućuje se dužnosnica Ivana Marković, da se u cijelosti izuzme iz daljnjeg postupka predlaganja i donošenja Odluke o komunalnoj infrastrukturi grada Supetra i njezinom pravnom statusu, a vezano za utvrđivanje pravnog statusa zemljišne čestice broj ………. k.o. Supetar kao komunalne infrastrukture odnosno nerazvrstane ceste u vlasništvu Grada Supetra.

Upućuje se dužnosnica da za poduzimanje radnji iz svoje nadležnosti, vezanih za navedenu Odluku, ovlasti zamjenika gradonačelnice, sukladno članku 43. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.). Konačno, upućuje se dužnosnica da, istovremeno kada navedeni prijedlog bude upućen na donošenje Odluke, na transparentan način obavijesti Gradsko vijeće Grada Supetra o okolnosti da navedenu zemljišnu česticu pored ostalih koriste njezini roditelji kao pristupnu cestu svojoj nekretnini.

Slijedom navedenog, Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Ivana Marković, elektroničkom dostavom

2. Objava na internetskoj stranici Povjerenstva

3. Pismohrana